b'\n_START_ARTICLE_\nTimorinepolettikaija\n_START_SECTION_\nKoko ja ulkon\xc3\xa4k\xc3\xb6\n_START_PARAGRAPH_\nLinnun pituus on noin 35\xc2\xa0cm ja paino noin 130\xc2\xa0g. V\xc3\xa4ritykselt\xc3\xa4\xc3\xa4n ja habitukseltaan se muistuttaa epolettikaijaa, mutta siiven pieniss\xc3\xa4 ja keskimm\xc3\xa4isiss\xc3\xa4 peitinh\xc3\xb6yheniss\xc3\xa4 on laaja kellanvihre\xc3\xa4 laikku ja siivell\xc3\xa4 on v\xc3\xa4hemm\xc3\xa4n punaista kuin epolettikaijalla. Nokka on korallinpunainen, koivet tummanharmaat ja iiris oranssinpunainen (koiras) tai ruskeanoranssi (naaras). Naaras on v\xc3\xa4ritykselt\xc3\xa4\xc3\xa4n huomattavasti himme\xc3\xa4mpi, nuori lintu muistuttaa naarasta, hyvin nuorilla iiris on vaaleankeltainen.\n_START_SECTION_\nEsiintyminen\n_START_PARAGRAPH_\nTimoerinepolettikaija el\xc3\xa4\xc3\xa4 vain Timorilla (alalaji jonquillaceus) ja l\xc3\xa4heisell\xc3\xa4 Wetarin saarella (alalaji wetterensis). Populaation koko on noin 10\xc2\xa0000\xc2\xa0yksil\xc3\xb6\xc3\xa4, ja kanta on v\xc3\xa4hitellen taantunut ihmisen aiheuttaman elinymp\xc3\xa4rist\xc3\xb6jen tuhoutumisen vuoksi ja lemmikkiel\xc3\xa4inkaupan takia. Vuosina 1981\xe2\x80\x931985 vietiin Indonesiasta 1\xc2\xa0343\xc2\xa0yksil\xc3\xb6\xc3\xa4.\n_START_SECTION_\nElinymp\xc3\xa4rist\xc3\xb6\n_START_PARAGRAPH_\nMets\xc3\xa4t, akasiaa kasvavat savannit ja mets\xc3\xa4nreunat aina 2\xc2\xa0600\xc2\xa0m:n korkeudelle merenpinnasta.\n_START_SECTION_\nLis\xc3\xa4\xc3\xa4ntyminen\n_START_PARAGRAPH_\nPesim\xc3\xa4biologia tunnetaan puutteellisesti, mutta se lienee samanlainen kuin epolettikaijan.\n_START_SECTION_\nRavinto\n_START_PARAGRAPH_\nRuokavalio lienee sama kuin epolettikaijan, eli se koostuu hedelmist\xc3\xa4, p\xc3\xa4hkin\xc3\xb6ist\xc3\xa4, siemenist\xc3\xa4, marjoista, silmuista, kukista, medest\xc3\xa4 sek\xc3\xa4 hy\xc3\xb6nteisist\xc3\xa4 ja niiden toukista.'